Source: https://vyvlastnenie.sk/clanok/a/zalobu-spojenu-s-auparkom-sud-zamietol/
Timestamp: 2020-07-10 07:09:15+00:00
Document Index: 5043603

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ']

Žalobu za prieťahy pri výstavbe žilinského Auparku súd po štyroch rokoch zamietol.
ŽILINA. Žalobu za prieťahy pri výstavbe obchodného centra súd zamietol. Spoločnosť Getway Management žiadala od mesta vyše 17,5 milióna eur ako zmarený zisk za prieťahy pri výstavbe obchodného centra. Niekoľkoročný spor však ešte nie je definitívne ukončený. „Rozsudok nie je právoplatný. Navrhovateľ podal odvolanie, o ktorom rozhodne Krajský súd v Žiline,“ povedal hovorca Krajského súdu v Žiline Jozef Michňa.
Za prieťahy pri výstavbe obchodného centra zažalovala mesto spoločnosť HB Reavis, ktorá v roku 2010 Aupark v Žiline postavila. V roku 2013 HB Reavis predala žilinský Aupark spoločnosti NEPI a pohľadávku 17,5 milióna eur spoločnosti Getway Management. Spoločnosť HB Reavis zažalovala mesto ešte začiatkom roka 2012, v júni 2012 však žalobu prerušila a snažila sa s mestom dohodnúť mimosúdne. Po neúspešnom hľadaní kompromisu v roku 2013 žalobu obnovila. Žilinská radnica bola od začiatku sporu rozhodnutá súdiť sa, primátor Igor Choma viackrát deklaroval, že žiadne mimosúdne finančné vyrovnanie neprichádza do úvahy. Choma bol ochotný nanajvýš verejne sa ospravedlniť za prieťahy spôsobené bývalým vedením.
Súd sa ťahá roky
Podstatou žaloby bola náhrada majetkovej ujmy, ktorú staviteľovi žilinského Auparku, spoločnosti HB Reavis, spôsobilo predbežné opatrenie iniciované mestom pod vedením exprimátora Ivana Harmana. „Predbežné opatrenie vydal Krajský súd v Žiline v roku 2007 v nadväznosti na žalobu podanú mestom Žilina vo veci určenia neplatnosti kúpnej zmluvy k pozemkom. Dôsledkom tohto predbežného opatrenia bolo niekoľkoročné zdržanie projektu, čo spôsobilo najmä predraženie jeho financovania, ako aj vznik škody vo forme zmareného zisku. Vzťahy s mestom Žilina sú v súčasnosti na korektnej úrovni, avšak našej spoločnosti bola reálne spôsobená nemalá majetková ujma, žiadame preto morálnu i finančnú satisfakciu za to, čo nám nezodpovedným konaním bývalých predstaviteľov mesta bolo spôsobené,“ povedal Roman Karabelli zo spoločnosti HB Reavis v roku 2012 po podaní žaloby.
Sporov bolo viac
Nový majiteľ Auparku Žilina, ktorým sa v auguste 2013 stala investičná spoločnosť New Europe Property Investments, nevedie s mestom Žilina žiaden spor a obchodné centrum. pri jeho výstavbe. S výstavbou Auparku na bývalom žilinskom Námestí Ľudovíta Štúra začali v júli 2007 a otvorili ho v októbri 2010. So staviteľom obchodného centra sa súdil susediaci hotel aj mesto. Žilinská radnica podala v roku 2007 žalobu na súd o určenie neplatnosti zmluvy, ktorou mesto v roku 2003 pod vedením vtedajšieho primátora Jána Slotu predalo Štúrovo námestie. Okresný súd v tejto veci rozhodol v prospech Auparku.
Auparky rastú ako huby po daždi